b'\n_START_ARTICLE_\nNovi dvori u Zapre\xc5\xa1i\xc4\x87u\n_START_PARAGRAPH_\nNovi dvori (lat.Curia nova) su jedinstveni spomenik kulturno-povijesne ba\xc5\xa1tine, koji su udaljeni samo 1,5 kilometara od sredi\xc5\xa1ta Zapre\xc5\xa1i\xc4\x87a (dvadesetak kilometara od Zagreba), uz cestu koja vodi prema Hrvatskom zagorju. Jedinstveni su primjer o\xc4\x8duvanosti cjelovitog gospodarskog vlastelinskog kompleksa.\n_START_SECTION_\nPovijest\n_START_PARAGRAPH_\nVlasnici Novih dvora bili su, redom kroz nekoliko stolje\xc4\x87a, Zrinski, \xc4\x8cikulini, Sermagei, Festeti\xc4\x87i i grofovi Erd\xc3\xb6dy, od kojih ih je 1851. godine kupio hrvatski ban Josip Jela\xc4\x8di\xc4\x87. U vlasni\xc5\xa1tvu obitelji Jela\xc4\x8di\xc4\x87 Novi su dvori ostali do 1934. godine, kada su ih k\xc4\x87eri \xc4\x90ure Jela\xc4\x8di\xc4\x87a, Vera i Anka, oporukom i dobrotvornom zakladom ostavile hrvatskom narodu._NEWLINE_Ban Josip Jela\xc4\x8di\xc4\x87 dao je dograditi i preurediti i dvorac i cijelo imanje. U isto\xc4\x8dnom dijelu dvorac je dogra\xc4\x91en za 18 metara, pro\xc5\xa1iren je i preure\xc4\x91en kat dvorca, prekriven je crijepom, ure\xc4\x91en je veliki podrum i pro\xc4\x8delje. Oko dvorca ure\xc4\x91en je i perivoj._NEWLINE_Godine 1855. Jela\xc4\x8di\xc4\x87 je na livadi pokraj dvorca sagradio neogoti\xc4\x8dku kapelu Sv. Josipa. Kada je iznenada, u rujnu 1855. godine, u \xc4\x8ce\xc5\xa1koj umrla Jela\xc4\x8di\xc4\x87eva devetomjese\xc4\x8dna k\xc4\x87erkica Ana, u kapeli je na brzinu izgra\xc4\x91ena grobnica u kojoj je sahranjena. U tu su grobnicu kasnije sahranjeni i sam ban Josip Jela\xc4\x8di\xc4\x87, 26. svibnja 1859. godine i njegov brat Antun, 1875. godine. Poslije 1945. godine sav je inventar iz kapele nestao, kasnije je bila oskrvnjena i grobnica. U velja\xc4\x8di 1991. godine, prije po\xc4\x8detka obnove kapele, posmrtni su ostaci privremeno preneseni na Mirogoj, a u listopadu 1992. godine polo\xc5\xbeeni su u obnovljenu obiteljsku grobnicu. Tu je neogoti\xc4\x8dku obiteljsku grobnicu od bijelog kamena (donijetog s katedrale poslije potresa koji ju je te\xc5\xa1ko o\xc5\xa1tetio), po projektima H. Boll\xc3\xa9a, sagradio kipar I. Franz 1884. godine. Grof \xc4\x90uro Jela\xc4\x8di\xc4\x87 dao ju je napraviti u skladu s oporukom svoga brata Josipa._NEWLINE_Spomeni\xc4\x8dku i gospodarsku cjelinu Novi dvori, na povr\xc5\xa1ini od 20,5 hektara, \xc4\x8dine dvorac, kapela sv. Josipa, grobnica obitelji Jela\xc4\x8di\xc4\x87, perivoj, vo\xc4\x87njak, stambene i gospodarske zgrade, povrtnjak, obradivo zemlji\xc5\xa1te i park-\xc5\xa1uma. Curia nova, Novi dvori, spominju se pod tim imenom ve\xc4\x87 potkraj XVI. stolje\xc4\x87a, kao jedna od plemi\xc4\x87ko-vlastelinskih kurija susedgradsko-stubi\xc4\x8dkih posjeda, u vlasni\xc5\xa1tvu Zrinskih, vlasnika Susedgrada (Starih dvora). Ipak, u sudski ovjerenu dokumentu iz 1852. godine kao doba njihova utemeljenja navodi se 1611. godine. Dvorac je tada zapravo bio obi\xc4\x8dna jednokatna plemi\xc4\x87ka kurija, sagra\xc4\x91en uglavnom od drveta._NEWLINE_Sa\xc4\x8duvani i djelomi\xc4\x8dno obnovljeni gospodarski objekti tako\xc4\x91er su vrijednost Novih dvora. Okrugla "vr\xc5\xa1ilnica" je jedini, najstariji takav objekt u Hrvatskoj, potje\xc4\x8de iz XVII. stolje\xc4\x87a, spomenik je nulte kategorije. Nekada\xc5\xa1nje spremi\xc5\xa1te plodina, trokatna \xc5\xbeitnica, ure\xc4\x91eno je 1987. godine kao galerija, danas Muzej "Matije Skurjenija". U njemu je stalni postav slika znamenitog umjetnika naive Skurjenija, kao i povijesna foto-izlo\xc5\xbeba "Novi dvori Jela\xc4\x8di\xc4\x87evi".'